Fil 2:4,5 Paulus praat van die gesindheid van Jesus Christus. Christus se gesindheid moet ons groot voorbeeld wees. Sy selfvergetende omsien na ander ten koste van Sy eie lewe in die belang van ander moet ons navolg. Christus het Homself verneder, homself kleingemaak deur mens te word. 'n Mens wat deel in die gevolge van die sonde om God se kinders te red van die grootste gevolg van die sonde: die ewige dood. Om die wêreld 'n blinkende toekoms te gee. Hy het dit gedoen vir ander, Hy het dit gedoen vir mense wat niks anders as die ewige oordeel verdien het nie. Hy gee Sy posisie in die hemel op om vir ons te ly tot in die hel. Ons kan ook as gelowiges nie doen wat Christus gedoen het nie. Nogtans beteken glo, beteken leef as God se wedergebore kind dat jy en ek juis vanuit God se liefde in liefde vir ons naaste wil leef. Dat ons dit juis in die gemeente van Christus saam wil wys. Om ook ander na Christus en Sy gemeente te trek. Die Here Jesus maak dit ook baie duidelik nadat Hy in Joh 13 die voete van Sy leerlinge gewas het. Dan sê die Here Jesus o.a. dit: "As Ek dan, die Here en die Meester, julle voete gewas het, is julle ook verplig om mekaar se voete te was. Want Ek het julle 'n voorbeeld gegee om, net soos Ek aan julle gedoen het, ook so te doen. .... Hieraan sal almal weet dat julle my dissipels is, as julle liefde onder mekaar het." vs 14,15,35. Hoe 'n groot aansporing om een te wees in liefde en waarheid as gemeente!